

 REPUBLIKA HRVATSKA

 PRIMORSKO-GORANSKA ŽUPANIJA



 GRAD DELNICE

 Gradonačelnik

 **KLASA: 024-01/23-01/02**

**URBROJ: 2170-6-50-5-23-2**

**Delnice, 20. studenoga 2023. godine**

ZAPISNIK

sa 5. sjednice Koordinacije načelnika i gradonačelnika JLS Gorskog kotara

održane 20. studenoga 2023. godine s početkom u 11,00 sati

Sjednici prisustvuju:

- David Bregovac, načelnik Općine Fužine

- Toni Štimac, načelnik Općine Lokve

- Josip Brozović, načelnik Općine Mrkopalj

- Mario Šutej, načelnik Općine Brod Moravice

- Katarina Mihelčić, gradonačelnica Grada Delnica

- Damir Grgurić, načelnik Općine Skrad

Odsutni:

- Antonio Dražović, gradonačelnik Grada Čabra

- Dražen Mufić, gradonačelnik Grada Vrbovskog

- Mišel Šćuka, načelnik Općine Ravna Gora

- Predstavnici medija: Radio Gorski kotar, Radio Rijeka , Novi list i HRT Televizija

Predsjedavajuća otvara sjednicu i konstatira da je prisutno 6 načelnika ka te postoji kvorum za pravovaljano odlučivanje.

Predsjedavajuća Koordinacije, daje Zapisnik sa 4. sjednice Koordinacije načelnika i gradonačelnika JLS Gorskog kotara na glasanje. Jednoglasno je prihvaćen zapisnik sa 4. sjednice Koordinacije načelnika i gradonačelnika JLS Gorskog kotara.

Predsjedavajuća predlaže da iz tehničkih razloga točke 2.,3.,4. i 5. zamjene svoja početna mjesta izlaganja.

Predsjedavajuća predlaže sljedeći dnevni red:

DNEVNI RED :

1. Gubitak prava na uslugu pomoći u kući korisnicima usluge temeljem zakona o socijalnoj skrbi
2. Gorska služba spašavanja – nabavka novog vozila

 3. Otkup boca na području Gorskog kotara

 4. Razno

1. Eugen Gudac- prezentacija aplikacije vezane za komunalne djelatnosti

Dnevni red je jednoglasno prihvaćen.

**Točka 1.**

Predsjedavajuća Katarina Mihelčić otvara točku dnevnog reda Gubitak prava na uslugu pomoći u kući korisnicima usluge temeljem zakona o socijalnoj skrbi te odmah u uvodnom dijelu pojašnjava kako je zbog povećanja mirovina i cenzusa koji je već 20 godina isti i iznosi 1.999,99 kn . Svi korisnici koji po članu kućanstva imaju veće od tog iznosa prihoda više ne mnogu biti korisnici tog programa i koristiti pravo na pomoć u kući koji na području Gorskog kotara provodi udruga ŽAR.

Branka Crnković, predsjednica Udruge Žar, rekla je kako je pozvana na inicijativu načelnika Brozovića te pojasnila prisutnima rad udruge koja broji šestero zaposlenih geronto domaćica koje već sedamnaest godina realiziraju ovaj socijalni program na području Delnica i Mrkoplja. Prihod od Ministarstva rada od 6000 €, uz sufinanciranje od strane općina i gradova te Primorsko-goranske Županije bio je dovoljan za isplatu svih plaća i pomirenje svih dugova. Od tadašnjih 46 korisnika po novim zakonskim odredbama, pravo na tu pomoć imaju samo oni čija je mirovina manja od nekadašnjih 1.995 kuna mjesečno. Trenutačno je to samo 13 korisnika, i to znači da udruga gotovo ostaje bez korisnika. Ljudi su u proteklih 17 godina navikli na ovaj oblik pomoći i neshvatljivo im je da će zbog malog rasta mirovina ostati bez prava na pomoć koju trebaju i na koju su navikli. U priloženoj tablici koju je proslijedila navela je mjesečna izdvajanja koja bi uplaćivali općine i gradovi.

Predsjedavajuća Katarina Mihelčić rekla je da je razgovarala s predstavnicima PGŽ-a koji žele da se ovaj program nastavi, ali uz potpisivanje Ugovora o suradnji na isti način kao što je slučaj s logopedom i uključivanje goranskih lokalnih samouprava i uskoro bi s predstavnicima županije trebalo održati sastanak o toj temi.

Silvana Cindrić, voditeljica Centar za socijalnu skrb Ispostave Delnice pojasnila je kako osnovicu određuje Vlada RH i postoji osnovica za zajamčenu minimalnu naknadu i osnovica za druge pomoći. Osnovica za druge pomoći je 500 kn. Za pomoć u kući za samca prihod mora biti minimalno 1500 do maksimalno 2000 kn. Svi koji su prešli prag prihoda od 2000 kn izgubili su pravo na pomoć u kući. Svi korisnici samci su bili korisnici pomoći sa zaštitnim dodatkom. Korisnici s prihodom manjim od 1500 kn bili su na teret Ministarstva. Povećanjem mirovina došlo je do prvih poteškoća vezanih uz cenzus još 2018. godine, kada su svi korisnici trebali izgubiti to pravo, ali se uz pomoć Primorsko-goranske županije i goranskih lokalnih samouprava uspijevalo nadvladati sve te teškoće. Po novom Zakonu od 1.1.2023. više se ne donosi rješenje o priznavanju usluge o pomoći u kući već uputnica i time se išlo u preispitivanje prava. Time se prešao cenzus od 2000 kn i morala su se obustaviti prava korisnika usluge. Još 2018. godine u 9. mjesecu je ta mirovina iznosila 2.080,00 kn, a sada iznosi 2.053,00 kn.

Toni Štimac, načelnik Lokava podržao je plan pomoći te istaknuo da kao Koordinacija JLS moraju hitno tražiti od nadležnog ministarstva i Vlade RH sastanak za promjenom cenzusa koji velik broj umirovljenika stavlja u iznimno težak položaj. Zbog činjenice da je inflacija „pojela“ sredstva dobivena povećanjem tog cenzusa smatra kako umirovljenici nisu ništa bogatiji treba pomoći starijima i socijalno ugroženima kroz ovaj program. Ukoliko bi načelnici sufinancirali, ostali bi postojeći korisnici i došli bi do novih korisnika.

**Zaključak**

Stavove i sveukupnu inicijativu te sufinanciranje programa podržali su svi prisutni načelnici.

Tražiti od nadležnog Ministarstva da se postotak osnovice poveća i drugačije računa, od Vlade RH sastanak s prijedlogom za povećanje cenzusa, a sa Županijom dogovoriti sastanak vezano uz Sporazum o suradnji.

Što se tiče Gorskog kotara program pomoći u kući koji ide preko sustava Ministarstva se nastavlja.

**Točka 2.**

Predsjedavajuća Katarina Mihelčić otvara točku dnevnog reda Gorska služba spašavanja-nabavka novog vozila.

Goran Tomac, pročelnik HGSS-a prisutnima je iznio njihove potrebe za nabavkom još jednog vozila za potrebe intervencija te zamolio da se iznađe mogućnost sufinanciranja od strane JLS-a. Radi se o pick up vozilu vrijednosti 61.000 €. S predstavnicima lizinga razgovaralo se o jednokratnom plaćanju lizinga u iznosu 400-500 € mjesečne rate što bi iznosilo 25.000-30.000 € nepovratnog pologa. Učešće bi dio dala Županija, a drugo bi sufinancirale JLS. Nositelji lizinga bili bi HGSS, JLS plate učešće, nakon čega se otplaćuje kroz redovne rate. Naglasio je također kako je problem u tome što se neke lokalne samouprave, poput Grada Vrbovskog, nikad ne odazivaju na pozive za sufinanciranjem, iako se i na njihovom području provode intervencije GSS-a.

**Zaključak**

Članovi Koordinacije jednoglasno su prihvatili i traženje GSS-a Delnice o pomoći pri sufinanciranju nabave novog interventnog pick up vozila vrijednog 61.000 eura. Dio sredstava osigurat će Primorsko-goranska županija, a dio općine i gradovi Gorskog kotara, pri čemu način sufinanciranja još nije dogovoren, kao ni to hoće li u sufinanciranju sudjelovati svih devet lokalnih samouprava.

**Točka 3.**

Predsjedavajuća Katarina Mihelčić otvara točku dnevnog reda Otkup boca na području Gorskog kotara na inicijativu Davida Bregovca, načelnika Općine Fužine.

David Bregovac, načelnik Općine Fužine iznio je problem kako se otkup ambalaže u poslovnicama Lidla i Konzuma u Delnicama ne odvija prema uobičajenom rasporedu, odnosno da je otkup izrazito smanjen.

Navedene trgovine jedini su ili gotovo jedini subjekt koji ovaj otkup vrši. Brojni građani koji savjesno vode brigu o okolišu i predaju boce, limenke i ostalu ambalažu na otkup nisu zadovolji učestalošću usluge. Lidl i Konzum, čija je zakonska obveza otkupljivati tu ambalažu, u Delnicama to ne rade pa se u sve većoj mjeri javlja problem da taj plastični otpad završava u šumi.

**Zaključak**

U ime Koordinacije poslati dopis na oba trgovačka lanca gdje i molimo ih da nam pojasne što se dogodilo  i kakav je plan otkupa u nerednom periodu, odnosno, zbog čega učestalog otkupa nema te molimo za što hitniji odgovor kako bismo ga mogli prenijeti našim građanima.

Poslati na znanje inspekciji nadležnoj za taj dio.

**Točka 4.**

Predsjedavajuća Katarina Mihelčić otvara točku dnevnog reda Razno – Usluga cijena i potreba vezanih uz Turističku zajednicu.

Petar Hrg, direktor Turističke zajednice Gorskog kotara iznio je svoje stavove vezano za usuglašavanje iznosa poreza po ležaju. Cijena je unificirana što se tiče članarine i boravišne pristojbe, ali to je odluka JLS-e jer to je isključivo njihov prihod. Općine i gradovi podijeljeni su po indeksu turističke razvijenosti. Delnice, Fužine i Ravna Gora su u 2. razredu, Mrkopalj, Vrbovsko, Skrad i Lokve u 3. razredu, a Brod Moravice i Čabar u 4. razredu po pitanju indeksa turističke razvijenosti. Prijedlozi za 2024. godinu su za Ravnu Goru, Delnice i Fužine 50 €, Mrkopalj 45 €. Minimalan iznos indeksa turističke razvijenosti je 19,91 €, a maksimalan 199 €. Petar Hrg predlaže da što se odluči da to bude kao trajna odluka barem narednih 5 godina jer kada se ulazi u investiciju potrebni su fiksni parametri.

David Bregovac, načelnik Općine Fužine gleda stvar na način da sav novac koji određena općina ili grad dobiju od tih poreza nije dovoljna za sva ostala ulaganja. Objašnjava da ljudi koji se ne bave turizmom ulažu u one koji se bave i zarađuju. Smatra da bi trebalo podignuti indeks razvijenosti kako bi vraćeni novac opet mogli uložiti u turizam.

Toni Štimac, načelnik Općine Lokve predlaže napraviti analizu usporedbe cijena apartmana i klasificirati ih po zvjezdicama jer je mišljenja da apartmani ne odskaču cijenama, i ako iznajmljivači dižu cijene troškovi su njima isti. Mišljenja je da treba dignuti kategoriju razvijenosti.

Petar Hrg, direktor Turističke zajednice Gorskog kotara objasnio je da ponekad objekti koji imaju veći kapacitet naplaćuju prema broju kreveta, tj. po posjećenosti određenog vikenda, a nekad po ukupnom zakupljenom kapacitetu ovisno o sezoni. Kaže kako je prošlo vrijeme kada je upit bio gdje se apartman nalazi, koliko je blizu, već se temelji na kvaliteti bez obzira na udaljenost od nekog središta.

**Zaključak**

Svim načelnicima i gradonačelnicima poslati tablice i prijedlog indeksa turističke razvijenosti.

**Točka 5.**

Predsjedavajuća Katarina Mihelčić otvara točku dnevnog reda Eugen Gudac-prezentacija aplikacije vezane za komunalne djelatnosti.

Eugen Gudac rekao je kako je pozvan od strane načelnika Šuteja u svojstvu fizičke osobe. Prisutnima je iznio prezentaciju GIS-a. To je sustav za prikupljanje, spremanje, provjeru, integraciju, upravljanje, analiziranje i prikaz podataka koji su prostorno definirani i međusobno povezani. Upravo zato, uporaba GIS-a našla je svoje mjesto u svim sferama ljudske djelatnosti. U ovom izlaganju se na primjeru groblja u Brod Moravicama prikazao način uspostave GIS modela sa pripadajućom atributnom bazom podataka koja će osim terenskih podataka sadržavati i podatke prostornog rasporeda grobova i zelenila dobivene na temelju izrađenog digitalnog ortofotoa.

**Zaključak**

Da se svim načelnicima pošalje ponuda okvirnih cijena ponuđenih usluga.

Predsjedavajuća zaključuje sjednicu koordinacije.

Sjednica koordinacije je završena u 14:20 sati.

 Sastavila Predsjedavajuća

Marija Crnić Grgurić Katarina Mihelčić